Lukács Helga-Erika

*Álmodókról*

ritka lelkek szőnek csupán

elképzelt valóságnak színes keretet

piros tintával festenek újra

üres fekete szíveket

színes szappanbuborékba képzelnek

újszülött álmodó gyermekeket

mások meg pillangót hessegetnek

nap mint nap gyomrokból

s hagynak helyette gyomorsavat

hogy a tükörbe nézve ne lássunk mást

csak az amúgy is megunt keretet

és vannak ők, a tökéletesek

kiknek nem kell magyarázd, hogy:

két lábbal a földön, s csak lassan emeld őket

ők kísértést sem ismernek.

s bár nem tudni, mitől élet az életük

látszatra mégis szenvednek

hisz jövőjük jól eltervezett,

gondosan rendszerezett kirakós

egyszerű elméjük unalmas

rémisztően színtelen dobozában.

csak az elveszett lelkek írnak

minden holnapnak levelet…

*Kézdivásárhely, 2023. május 10.*

*Ó nem, dehogy álmodtál*

Minden megtörténik. álmaink

színesebben kerülnek a most

pergamenére, hogy aztán újra

leöntve a vásznat fehér festékkel

ismét becsukhassuk szemeinket.

És fuss el véle, ez a vége.

Az a vödör fehér festék

mindig ott lesz a vászon felett

és minden év elteltével

csak egy árnyalatot szürkül,

míg végül be nem lep

mindent a fekete végezet.

És az idő majdnem elérkezett.

Holnaptól ismét másé a kikelet.

*Kézdivásárhely, 2023 május 20.*